**Aleksej Jelačić** (rus. *Алексей Кириллович Елачич*; Kijev, 10. januar 1892 — Beograd, 20. oktobar 1941) je bio srpski istoričar, publicista i novinar srpsko-ruskog porekla.

Biografija
----------

Aleksej Jelačić rodio se u Kijevu 18. januara 1892. godine. O njegovim roditeljima nema preciznijih podataka, a sam Jelačić na više mesta navodi da je južnoslovenskih korena. U posveti jedne knjige navodi se da mu je majka umrla 11. januara 1912. godine. U Kijevu je završio privatnu osnovnu školu i klasičnu gimnaziju 1909. Činjenica da je završio privatnu osnovnu školu i njegovo ime na spisku zemljoposednika Proskurovskog sreza, pretpostavljaju da je iz imućnije porodice. Studije istorije je završio na Istorijsko-filološkom fakultetu Univerziteta u Sankt Peterburgu 1914. godine. Iste godine primljen je za asistenta na katedru za rusku istoriju istog fakulteta. Godine 1917. prelazi na Univerzitet svetog Vladimira u Kijevu i na njemu magistrira 1918. godine radnjom „Samoderžavie i narod v Rossii XVIII veka" (Samodržavlje i narod u Rusiji 18. veka). Godine 1919. prelazi na licej u Kamenc-Podolskom i predaje u istom sve do 1920. godine.

Godine 1920. emigrira u Kraljevinu Jugoslaviju i živi u njoj sve do smrti. Bio je angažovan kao gimnazijski profesor u Skoplju (1920–1924), Pljevljima i Prištini (1924–1925). U Ljubljani je 1925. godine doktorirao radnjom „Seljački pokret u Hrvatskoj i Slavoniji godine 1848-1849", što je prvi temeljitiji rad na navedenu temu uopšte. Od 1925. godine živi i radi u Skoplju kao honorarni profesor ruske i zapadnoslovenske istorije na Filozofskom fakultetu, a istovremeno predaje i u skopskoj gimnaziji. Bio je dugogodišnji Politikin dopisnik iz Skoplja. Iz Skoplja je kraće vreme izbivao 1932. kada nastavnikuje u Kruševcu. Po izbijanju rata 1941. premešten je na rad u leskovačku gimnaziju. U Beogradu je umro 20. oktobra 1941. godine i pokopan je na ruskom groblju.

Naučna i publicistička delatnost
--------------------------------

Od 1909. do doseljenja u Jugoslaviju Jelačić je objavio nekoliko istorijskih radova, seriju književnih prikaza i pregleda u raznim kijevskim časopisima i novinama, te seriju mnogobrojnih izvornih članaka iz ruske i opšte istorije u enciklopediji „Novi Эnciklopedičeskiй Slovarь Efrona", počev od sv. V. Sankt Peterburg 1911-.

Po dolasku u Jugoslaviju brzo ovladava srpskim jezikom i postaje plodan pisac. U mnogim dnevnim novinama piše o revolucionarnim zbivanjima u Rusiji, a u zagrebačkoj „Novoj Evropi" godinama je objavljivao članke iz ruske istorije. O njegovom značaju u tadašnjem društvu svedoči enciklopedijski članak o njemu u poznatoj „Narodnoj enciklopediji srpsko-hrvatsko-slovenačkoj".

U svojim radovima piše protivboljševički. Miroslav Krleža u časopisu „Književna republika" oštro je napadao Jelačića kao „aktivnog kontrarevolucionara" i „generalsku prirepinu". Zbog takvih svojih stajališta Jelačić je za vreme komunističke Jugoslavije najčešće prešućivan.

Napisao je prvi celoviti prikaz ruske istorije na srpskom jeziku, te kraće prikaze poljske i češke istorije. Celovita bibliografija njegovih radova do danas nije izrađena. Spisak njegovih radova do 1925. godine sastavio je sam pisac u knjizi „Seljački pokret u Hrvatskoj i Slavoniji godine 1848-1849" (Zagreb 1925), a Josip Pejin je objavio u „Istorijskom glasniku 1-2" (Društvo istoričara SR Srbije, Beograd 1918) nepotpunu bibliografiju Jelačićevih radova od 1922. godine.

Od 2007. godine najznačajnija Jelačićeva dela objavljuju se na internetu, a objavljeno je i nekoliko štampanih izdanja „Istorije Rusije" i „Istorije Poljske".

Izbor iz bibliografije
----------------------

* *Ruska revolucija i njeno poreklo*, Zagreb 1920.
* *Istorija Rusije*, Beograd 1929.
* *Srbi i zakonodavni odbor carice Katarine II*, Skoplje 1930.
* *Čehoslovačka istorija[*mrtav link*]*, Beograd 1931.  format, 1,98 .
* *Istorija Poljske*, Beograd 1933.
* *Zagonetna epizoda ruske istorije u pesničkoj interpretaciji Iva Vojnovića*, Dubrovnik 1931.
* *Vodič kroz Skoplje i okolinu sa 70 slika i jednim planom Skoplja*, Skoplje 1937.
* *Rusija i Balkan. Pregled političkih i kulturnih veza Rusije i balkanskih zemalja*, Beograd 1940.
* *Samoderžavije i narod u Rusiji XVIII veka*.
* *Seljački pokret u Hrvatskoj i Sloveniji*.

Literatura
----------

* Enciklopedija srpske istoriografije, priređivači Rade Mihaljčić i Sima Ćirković, Beograd 1997. članak „Aleksije Jelačić".
* Aleksije Jelačić, „Seljački pokret u Hrvatskoj i Slavoniji godine 1848-1849", Zagreb 1925.
* Stanoje Stanojević urednik, „Narodna enciklopedija srpsko-hrvatsko-slovenačka", Zagreb 1925-1928, svezak II, str. 146.
* Jaroslav Šidak, „Studije iz hrvatske povijesti za revolucije 1848-49", Zagreb 1979.
* Hrvatski biografski leksikon.
* Srpski biografski leksikon.